পৌর ঘনত্ব

পৌর ঘনত্ব পৌর পরিকল্পনা, পৌরবিদ্যা ও সংশ্লিষ্ট গবেষণা ক্ষেত্রগুলিতে ব্যবহৃত একটি ধারণা, যার মানুষ, চাকুরি, আবাসন একক, ভবনগুলির মোট মেঝের ক্ষেত্রফল, অথবা একটি সুসংজ্ঞায়িত এককের এলাকা জুড়ে মানুষের পেশা, কার্যকলাপ ও উন্নয়নের তীব্রতা বা প্রাবল্য বর্ণনা করতে ব্যবহৃত হয়। সাধারণভাবে  পৌর ঘনত্ব একটি শহরের জনঘনত্ব বা নিবিড়তা বা উন্নয়নের মাত্রা বর্ণনা করে। এ কারণে এটি জনঘনত্বের অন্যান্য রাশি থেকে স্বতন্ত্র একটি ধারণা। নগরগুলি কীভাবে কাজ করে তা অনুধাবনের জন্য পৌর ঘনত্বকে একটি গুরুত্বপূর্ণ উপাদান হিসাবে বিবেচনা করা হয়। অর্থনীতি, স্বাস্থ্য, উদ্ভাবন, মনোবিজ্ঞান এবং ভূগোলের পাশাপাশি টেকসই উন্নয়ন সহ বিভিন্ন গবেষণা ক্ষেত্রে পৌর ঘনত্ব সম্পর্কিত গবেষণাগুলি সংঘটিত হয়।

২০১৯ সালে পৌর ঘনত্বের বিশাল সংখ্যক অর্থনৈতিক ফলাফলগুলির উপর ১৮০টি গবেষণার একটি অধি-বিশ্লেষণ এই সিদ্ধান্তে উপনীত হয় যে পৌর ঘনত্বের প্রকৃত ইতিবাচক প্রভাব রয়েছে। তবে এর কিছু পশ্চাৎমুখী বন্টনমূলক প্রভাব থাকতে পারে।

 দীর্ঘস্থায়িত্ব 
থাম্ব|একটি লেখচিত্রে পৌর ঘনত্ব ও পেট্রোল ব্যবহারের মধ্যে সম্পর্ক দেখানো হয়েছে।
সাধারণত বলা হয় যে উচ্চ পৌর ঘনত্বের নগরগুলি কম পৌর ঘনত্বের নগরগুলির তুলনায় বেশি টেকসই। এর কারণ হল তারা অপরিকল্পিত পৌর বিস্তার হ্রাস করে, ভূমির ব্যবহার ন্যূনতম করে এবং পরিষেবা ও অবকাঠামোকে আরও দক্ষ এবং বাসিন্দাদের জন্য সহজলভ্য করে তোলে। অনেক পৌর পরিকল্পনা তত্ত্ব (বিশেষ করে উত্তর আমেরিকা, যুক্তরাজ্য, অস্ট্রেলিয়া ও নিউজিল্যান্ডে) পৌর ঘনত্ব বৃদ্ধির উপর ভিত্তি করে তৈরি করা হয়েছে, যাদের মধ্যে নতুন পৌরবাদ, পরিবহনমুখী উন্নয়ন এবং বুদ্ধিমান প্রবৃদ্ধি উল্লেখ্য। তবে এই দাবিটি এখনও বিতর্কিত।

পৌর ঘনত্ব ও দীর্ঘস্থায়িত্বের বিভিন্ন দিকের মধ্যে যোগসূত্র পরিকল্পনা তত্ত্বের একটি বিতর্কিত ক্ষেত্র হিসেবে রয়ে গেছে। বিশিষ্ট ডেনীয় পৌর নকশাবিদ ও টেকসই পৌরবাদ বিশেষজ্ঞ ইয়ান গেল যুক্তি দেন যে কম পৌর ঘনত্বের বিক্ষিপ্ত নগরগুলি অস্থিতিশীল, কারণ তারা মোটরযান-নির্ভর । মার্কিন মহাকাশ সংস্থা নাসা পৌর ঘনত্ব ও বায়ু দূষণের মধ্যে সরাসরি সম্পর্ক প্রতিষ্ঠা করেছে।

মুক্তিবাদী কেটো ইনস্টিটিউটের র‍্যান্ডাল ওটুল ও তার মতো অন্যান্য বিশেষজ্ঞরা কীভাবে পৌর ঘনত্ব বৃদ্ধির ফলে স্থাপর সম্পত্তি ব্যয়বহুল হয়, সড়ক যানজট বৃদ্ধি পায় এবং স্থানীয় বায়ু দূষণ বৃদ্ধি পায়, সেদিকে ইঙ্গিত করেছেন।[তথ্যসূত্র প্রয়োজন] বৃহত্তর মাপনীতে একটি নগরের ভোগকৃত মোট শক্তি এবং এর সামগ্রিক পৌর ঘনত্বের মধ্যে একটি শক্তিশালী নেতিবাচক সহসম্পর্ক নির্দেশ করার সাক্ষ্যপ্রমাণ আছে, অর্থাৎ পৌর ঘনত্ব যত কম হবে, তত বেশি শক্তি খরচ হবে। তাই টেকসই ঘনীভবনের জন্য ঘনীভবন প্রক্রিয়াগুলি যে স্থানে ঘটে সেই অবস্থান এবং তার পৌর পরিবেশ বিবেচনা করা প্রয়োজন।

 পরিমাপ 
পৌর ঘনত্ব হল একটি পৌরায়িত/নগরায়িত এলাকার জনসংখ্যার একটি অত্যন্ত সুনির্দিষ্ট পরিমাপ, যা অপৌর ভূমি-ব্যবহার বাদ দিয়ে গণনা করা হয়। অ-পৌর ব্যবহারের মধ্যে রয়েছে আঞ্চলিক উন্মুক্ত স্থান, কৃষিভূমি ও জলাশয়।

পৌর এলাকার ঘনত্ব পরিমাপের আরও বিভিন্ন উপায় রয়েছে:

 জনঘনত্ব - প্রতি একক আয়তনের এলাকায় মানুষের সংখ্যা
 মধ্যমা ঘনত্ব - ঘনত্বের একটি পরিমাপ, যা গড়পড়তা ব্যক্তির বাসস্থানের ঘনত্ব পরিমাপ করে। প্রথমে জনঘনত্ব অনুসারে জনগণনাকৃত অঞ্চলগুলির মর্যাদাক্রম তৈরি করা হয়। এরপর যে ঘনত্বের উপরে জনসংখ্যার পঞ্চাশ শতাংশ উচ্চ ঘনত্বে এবং যার নীচে জনসংখ্যার পঞ্চাশ শতাংশ কম ঘনত্বে বাস করে, সে ঘনত্বটিকে মধ্যমা ঘনত্ব ধরা হয়।
 জনসংখ্যা-ভারযুক্ত ঘনত্ব -  ঘনত্বের একটি পরিমাপ, যা গড়পড়তা ব্যক্তি যে ঘনত্বে বাস করে তা পরিমাপ করে। প্রথমে প্রতিটি জনগণনা অঞ্চলের আদর্শ ঘনত্ব গণনা করা হয়। তারপর প্রতিটি অঞ্চলের সাথে এমন ভার যুক্ত করা হয়, যাতে সেই ভার সেই অঞ্চলের জনসংখ্যা মোট জনসংখ্যার যতটুকু অংশ, তার সমানুপাতিক হয়। এরপর আঞ্চলিক ঘনত্বগুলি যোগ করে জনসংখ্যা-ভারযুক্ত ঘনত্ব নির্ধারিত হয়।
 আবাসিক ঘনত্ব - যেকোনও নির্দিষ্ট এলাকায় আবাসিক এককের সংখ্যা
 মেঝের ক্ষেত্রফলের অনুপাত - ভবনের মোট মেঝের ক্ষেত্রফলকে যে জমির উপর ভবনগুলি নির্মিত হয়েছে তার জমির ক্ষেত্রফল দিয়ে ভাগ করলে এটি পাওয়া যায়।
 কর্মসংস্থান ঘনত্ব - কোনও প্রদত্ত এলাকার চাকুরির সংখ্যা
 স্থূল ঘনত্ব - প্রদত্ত কোনও আয়তনের ভূমির জন্য যে কোনও ধরনের ঘনত্বের পরিমাপ, যেখানে ভূমির এমন সব ব্যবহার অন্তর্ভুক্ত থাকে যা ঐ ঘনত্বের সাথে সরাসরি প্রাসঙ্গিক নয় (সাধারণত সড়ক এবং অন্যান্য পরিবহন অবকাঠামো)।
 প্রকৃত/নিট ঘনত্ব - একটি প্রদত্ত আয়তনের ভূমির ঘনত্বের পরিমাপ, যেখানে ঘনত্বের  সাথে সরাসরি সম্পর্কিত নয়, এমন সব ভূমি বাদ দেওয়া হয়।

 প্রভাব 
২০১৯ সালে পৌর ঘনত্বের বিশাল সংখ্যক অর্থনৈতিক ফলাফলের উপর ১৮০টি গবেষণার একটি অধি-বিশ্লেষণে গবেষকেরা এই উপসংহারে পৌঁছান যে পৌর ঘনত্বের প্রকৃত/নিট ইতিবাচক প্রভাব রয়েছে। তবে এর কিছু পশ্চাৎমুখী বন্টনমূলক প্রভাবও থাকতে পারে।Ahlfeldt, Gabriel M.; Pietrostefani, Elisabetta (2019). "The economic effects of density: A synthesis". Journal of Urban Economics. 111: 93–107. doi:10.1016/j.jue.2019.04.006. hdl:10419/173020. S2CID 157491186.

২০২০ সালের একটি গবেষণার একটি উপসংহার অনুযায়ী পৌর ঘনত্ব "উৎপাদনশীলতা এবং নতুনের প্রবর্তন বৃদ্ধি করে, পণ্য ও পরিষেবার অভিগম্যতা উন্নত করে, সাধারণ যাত্রার দূরত্ব হ্রাস করে, শক্তি-সাশ্রয়ী নির্মাণ ও পরিবহনকে উৎসাহিত করে এবং দুর্লভ নগর সুযোগ-সুবিধাগুলির ব্যাপক পর্যায়ে অংশিদারিত্ব সম্ভব করে তোলে। তবে একই সাথে ঘনত্ব ভিড়ের সমার্থক এবং এটি নগরগুলিতে বসবাস ও চলাচলকে আরও ব্যয়বহুল করে তোলে।"

 আরও দেখুন 
 নিবিড় নগরী
 জনঘনত্ব অনুযায়ী মূল নগরের তালিকা
 জনঘনত্ব অনুযায়ী দেশ ও নির্ভরশীল অঞ্চলের তালিকা
 বুদ্ধিমান প্রবৃদ্ধি
 পরিবহন পরিকল্পনা
 অপরিকল্পিত পৌর বিস্তার
 পৌর প্রাণশক্তি
 উল্লম্বীকরণ
 জনসংখ্যা-ভারযুক্ত ঘনত্ব

 তথ্যসূত্র 

 আরও পড়ুন 
 Newman, P and Kenworthy, J (1999) Cities and Sustainability: Overcoming automobile dependence, Washington, D. C. : Island Press 
 Pont, Meta Y. Berghauser and Haupt, Per (2010) Spacematrix: Space, Density and Urban Form, NAi Publishers, 
 Dovey, Kim and Pafka, Elek (2014) "The urban density assemblage: Modelling multiple measures" in Urban Design International, vol.19, nr. 1, pg.66-76

 বহিঃসংযোগ 
 MIT Density Atlas
 Urban Density and Energy Consumption 

বিষয়শ্রেণী:টেকসই নগর পরিকল্পনা